**Περαιτέρω Πτυχές της Πολικότητας- Εγωισμός**

Pathwork Guide Διάλεξη αρ. 164/ 7 Ιουνίου 1968

Αγαπητοί φίλοι μου, σας χαιρετώ. Όπως πάντα, ρέουν ευλογίες προς εσάς. Μια ευλογία είναι ένα ρεύμα, δηλαδή μια δύναμη την οποία θα λάβετε στο βαθμό που ανοίγεστε σ’ αυτήν, συνειδητά και με τη θέλησή σας.

Η δυστυχία ενός ατόμου θεωρείται σχεδόν πάντα ένδειξη ασθένειας. Η δυστυχία συνήθως ερμηνεύεται με λάθος και παραμορφωμένο τρόπο. Το αποτέλεσμα είναι ότι πολεμάτε τις εκδηλώσεις του εσώτερου όντος σας σαν να ήταν ασθένεια. Φυσικά, είναι αλήθεια πως αν οι άνθρωποι βρίσκονταν σε απόλυτη αρμονία με τις συμπαντικές δυνάμεις, ούτε θα ασθενούσαν, ούτε θα ήταν νευρωσικοί ή δυστυχισμένοι. Όμως είναι επίσης αλήθεια πως η ασθένεια, η δυσαρέσκεια και η δυσαρμονία είναι ενδείξεις υγείας. Ο αληθινός σας εαυτός, η πνευματική σας οντότητα είναι αυτή που σας μιλάει μέσα από τη δυστυχία και στέλνει στο συνειδητό εγώ σας το μήνυμα ότι κάτι πρέπει να αλλάξει. Ο αληθινός εαυτός λέει στην εξωτερική προσωπικότητα ότι κάνει κάτι με λάθος τρόπο. Αυτό το μήνυμα προέρχεται από αυτό που είναι υγιές και που επιθυμεί να αποκαταστήσει την υγεία, την ευημερία και την ευτυχία μέσα σας. Η αλήθεια στη ζωή σημαίνει να αισθάνεται κάποιος καλά βαθιά μέσα του, χωρίς επιφυλάξεις, έχοντας χαρά για την ασφάλεια και την εκτίμηση που αισθάνεται για τον εαυτό του. Όταν λειτουργείτε και κινείστε στη ζωή με έναν τρόπο που να ευνοεί μια τέτοια κατάσταση, το πνευματικό ον του εσώτατου πυρήνα σας είναι απολύτως ικανοποιημένο. Συνεπώς, μια νεύρωση, μια δυστυχία είναι, με τη βαθύτερη έννοια, ένα σημάδι υγείας.

Όσο πιο απελευθερωμένη είναι η θεία ύπαρξη ενός ατόμου, τόσο λιγότερες επιστρώσεις έχει και τόσο πιο λίγο κρύβεται, και γι’ αυτό η εξωτερική προσωπικότητα λαμβάνει πιο ξεκάθαρα τα μηνύματά της. Μερικές φορές αυτό το βιώνει κάποιος ως: «έχω συνείδηση». Τα λιγότερο εξελιγμένα άτομα που ο εαυτός τους είναι βαθιά θαμμένος, λαμβάνουν αυτά τα μηνύματα σε μικρότερη ένταση. Μπορεί να περάσουν μεγάλες περίοδοι, ακόμα και ενσαρκώσεις, χωρίς να αισθανθούν την εσωτερική τους δυσαρέσκεια, χωρίς να συλλάβουν τους ενδοιασμούς τους, το άγχος, την αμφιβολία ή τον πόνο τους για την απόκλισή τους από τους νόμους της συμπαντικής ζωής. Δεν καταγράφεται η δυστυχία τους όποτε παραβιάζουν την ακεραιότητά τους και ίσως και να αισθάνονται μια προσωρινή και αόριστη ικανοποίηση όποτε τροφοδοτούν τις ανάγκες των καταστροφικών απαιτήσεών τους.

Συνήθως οι άνθρωποι παραβλέπουν ή αγνοούν ότι η νεύρωση είναι δείγμα ενός υγιούς πνεύματος που επαναστατεί ενάντια στην κακοδιαχείριση της εξωτερικής προσωπικότητας. Συνεπώς, μετατίθεται με διακριτικό τρόπο το βάρος από αυτό που είναι υγιές σ’ αυτό που είναι ασθενές, έτσι ώστε το άτομο να πολεμάει τη γλώσσα του υγιούς πνεύματος. Τότε προσπαθείτε να προσαρμοστείτε σε μια ανθυγιεινή συνθήκη νομίζοντας πως αν επαναστατήσετε εναντίον της αυτό θα είναι ανώριμο, μη ρεαλιστικό και νευρωσικό.

Τα άτομα με ανώριμες και μη ρεαλιστικές τάσεις αποφεύγουν συχνά να αναλάβουν την ευθύνη του εαυτού τους, αρνούνται να συγχύζονται και θέλουν να λαμβάνουν τα πάντα χωρίς οι ίδιοι να προσφέρουν τίποτα. Φυσικά, ξέρετε ότι αυτές οι συμπεριφορές καθορίζουν την ανθρώπινη προσωπικότητα και πρέπει να αντιμετωπιστούν και να αλλάξουν. Όμως το περίεργο είναι ότι όσο οι άνθρωποι αγνοούν το εκ γενετής δικαίωμά τους στην ευτυχία και παραβλέπουν το μήνυμα του πνεύματός τους που θέλει να τους οδηγήσει να ζήσουν σύμφωνα με αυτό το βασικό δικαίωμα, τόσο θέλουν να εξαπατήσουν και να ξεφύγουν χωρίς να έχουν προσφέρει κάτι. Στην πραγματικότητα, αυτή είναι μια λογική σύνδεση. Όσο οι άνθρωποι πιστεύουν ότι πρέπει να θυσιάσουν την θεμελιώδη ευτυχία τους επειδή αυτό είναι «σωστό», «καλό» ή «ώριμο», τόσο στερούνται διάφορα. Το αναπόφευκτο αποτέλεσμα θα είναι μια κρυφή καταστροφικότητα κι ένας ανελέητος εγωισμός που υπάρχουν κάπου υπογείως στις συναισθηματικές τάσεις. Αυτές οι υπόγειες τάσεις μπορεί να εκραγούν οποιαδήποτε στιγμή. Όσο μεγαλύτερη είναι η καταπίεση, τόσο θα αντιτίθενται αυτές οι τάσεις στις εσφαλμένες επιστρώσεις και έτσι θα είναι πιο πιθανή μια κατάρρευση, μια βίαιη έκρηξη την οποία η προσωπικότητα δεν θα μπορεί να ελέγξει. Θα επιστρέψουμε σε αυτό το θέμα αργότερα στη διάλεξη.

Ας πάρουμε τώρα το παράδειγμα ενός ανθρώπου που παραμελεί την εξέλιξή του. Αυτό θα τον οδηγήσει αναπόφευκτα σε δυσαρέσκεια. Ίσως όμως ο συνειδητός νους να μη μπορεί να ερμηνεύσει σωστά το μήνυμα της δυσαρέσκειας. Η διάγνωση είναι ανάλογη με την κατανόηση του ατόμου πάνω σε αυτά τα ζητήματα. Πολύ συχνά, στην επαγγελματική βοήθεια γίνεται η προσπάθεια να αποδεχτεί ο ασθενής την κατάστασή του και να δει ότι η μανιώδης διαμάχη του είναι μια επανάσταση κατά των αρχών ή είναι ένας αυτοκαταστροφικός χειρισμός ενάντια σε μια πιο ασφαλή ζωή. Η αντίσταση της προσωπικότητας να αναγνωρίσει τα πραγματικά αίτια έχει συχνά ως αποτέλεσμα να «χαθεί» και ο θεραπευτής. Ο φόβος για τις συνέπειες που θα επιφέρει η απόλυτη δέσμευση στην ανάπτυξη, κάνει να μοιάζει πιο ελκυστικό να είναι κάποιος σαν ένα ατίθασο παιδί. Όλα αυτά οδηγούν σε μεγαλύτερη παραπλάνηση, όπως ανέφερα προηγουμένως, συνυπάρχουν με μια ανώριμη εξέγερση και μια αυτοκαταστροφικότητα. Αλλά συνήθως είναι απλά οι συνέπειες κι όχι η αιτία του κακού.

Δείτε πόσο εύκολα μπορείτε να μπερδευτείτε όσον αφορά στα διάφορα λεπτά στρώματα της υγείας ή της νεύρωσης. Η νεύρωση είναι ταυτοχρόνως δείγμα υγείας και ασθένειας. Είναι ένα μήνυμα που οδηγεί τους ανθρώπους που έχασαν το δρόμο τους να αισθανθούν ξανά καλά με τον εαυτό τους. Κι αυτό είναι μια ένδειξη υπέρβασης της δυαδικότητας. Στο δυαδικό σύστημα υπάρχει ή ασθένεια, ή υγεία. Συνεπώς, η νεύρωση θεωρείται ότι είναι αποκλειστικά δείγμα ασθένειας. Αυτό μπορεί να είναι αλήθεια, αλλά είναι και αλήθεια ότι προέρχεται από την υγεία και ότι εκεί προσπαθεί να επιστρέψει. Είναι εξαιρετικά σημαντικό, φίλοι μου, να προσεγγίσετε τον εαυτό σας και την κατάσταση του νου και των συναισθημάτων σας με αυτό τον τρόπο και από αυτή τη σκοπιά.

Αυτό με φέρνει πάλι στο θέμα της δυαδικότητας. Επαναλαμβάνω: Οι εντάσεις και οι συγχύσεις σας, τα βάσανα και οι φόβοι σας, είναι αποτέλεσμα της δυαδικής κατάστασης της συνειδητότητας όπου τα πάντα είναι διαιρεμένα και το ένα μισό χαρακτηρίζεται καλό και επιθυμητό και το άλλο μισό χαρακτηρίζεται κακό και ανεπιθύμητο. Αυτός είναι ένας εσφαλμένος και απατηλός τρόπος να αντιλαμβάνεται και να βιώνει κάποιος τη ζωή. Τα αντίθετα δεν πρέπει να διαχωρίζονται με αυτόν τον τρόπο κι αυτό σας το έχω επισημάνει πολλές φορές στο παρελθόν. Μόνο όταν θα ξεπεράσετε τα αντίθετα και συμφιλιωθείτε μαζί τους μέσα από την ατομική σας εξέλιξη, θα μπορέσετε να φτάσετε στην κατάσταση της ενότητας. Για να φτάσετε σε αυτή την κατάσταση και να μειώσετε την εσωτερική σας ένταση, πρέπει να αντιμετωπίσετε τα αντίθετα και να τα αποδεχτείτε για όσο διάστημα αυτά θα εμφανίζονται ως αντίθετα.

Κάποια από τα αντίθετα δεν τα αισθάνεστε ως ενάντια, ούτε καν στη δυαδική σφαίρα της συνείδησής σας. Η ανθρωπότητα έχει εξελιχθεί αρκετά και έχει ξεπεράσει κάποια δίπολα. Σε αυτές τις περιπτώσεις, ο μέσος άνθρωπος δεν βιώνει πλέον τη μια πλευρά ως καλή και την άλλη ως κακή. Όταν λέω, «δεν τη βιώνει πλέον», εννοώ ότι υπήρχαν προηγούμενες καταστάσεις της συνείδησης όπου αυτό ίσχυε. Για όλους τους ανθρώπους και απ’ όλες τις απόψεις.

Ας πάρουμε για παράδειγμα τις αρσενικές και τις θηλυκές αρχές για τις οποίες συζητήσαμε στην τελευταία διάλεξη. Μόνο το άτομο που έχει πολλές διαστρεβλώσεις και έχει πολλές υποκειμενικές επιρροές και διαταραχές (κι ακόμα και τότε η εκδήλωσή τους δεν είναι σχεδόν ποτέ εμφανής) θα βιώσει το ένα ως θετικό και το άλλο ως αρνητικό. Στο βάθος της, η ψυχή που δεν έχει ξεπεράσει τα παλιά εμπόδια συνεχίζει να θρέφει τον διχασμό του «καλό εναντίον κακού». Όμως σε γενικές γραμμές ο μέσος άνθρωπος βιώνει, σε μεγάλο βαθμό, αυτές τις αντιθέσεις με ειλικρίνεια. Βλέπει και τις δύο ως καλές και όμορφες και πως αλληλοσυμπληρώνονται με υπέροχο τρόπο, δημιουργώντας μια ενότητα, ένα σύνολο. Και οι δύο περιέχουν πτυχές του δημιουργικού σύμπαντος.

Ας δούμε ένα ακόμα παράδειγμα ενός σχετικά υγιή νου που έχει ξεπεράσει τα αντίθετα. Δεν βλέπει πλέον το καλό ως κάτι που εναντιώνεται στο κακό, αλλά βλέπει πώς αυτά αλληλοσυμπληρώνονται και έχουν τη δική τους μοναδική λειτουργία και ομορφιά. Αυτά τα αντίθετα είναι δυνάμεις της δράσης και της αδράνειας (οι αρχές τις επέκτασης και του περιορισμού, η πρωτοβουλία και η δεκτικότητα) για να αναφερθούμε στις πιο πρόσφατες συζητήσεις μας. Υπάρχουν πολλές ακόμα δυάδες που θεωρούνται συμπληρωματικές και που προσφέρουν και οι δύο ικανοποίηση χωρίς να αποκλείουν η μια την άλλη. Ούτε σε αυτή την κυρίως δυαδική κατάσταση. Όλοι σκέφτονται ότι η νύχτα και η μέρα είναι εκδηλώσεις της φύσης που αλληλοσυμπληρώνονται και πως και οι δύο έχουν την αξία τους, την ομορφιά τους και τη λειτουργία τους. Μόνο μια πολύ διαστρεβλωμένη προσωπικότητα θα δει το ένα ως καλό και θα πολεμήσει το άλλο ως κάτι κακό.

Αυτά τα παραδείγματα πρέπει να σας κάνουν να αισθάνεστε ότι στην πραγματικότητα το ίδιο ισχύει για όλα τα ζεύγη των αντιθέτων, ακόμα και γι’ αυτά που είναι δύσκολο να τα κατανοήσετε με αυτόν τον τρόπο. Έχω προσπαθήσει να σας δείξω ότι ακόμα κι ένα ζεύγος αντιθέτων όπως είναι η υγεία και η ασθένεια, στην πραγματικότητα δεν είναι κάτι καλό ενάντια σε κάτι κακό. Και τα δύο μπορεί να είναι και καλά και κακά. Αν κάποιος είναι υγιής ενώ ταυτόχρονα παραβιάζει την πνευματική του ανάγκη να εξελιχθεί (τα απόλυτα συναισθήματα της αγάπης, τα βαθιά βιώματα της ευτυχίας, της ευχαρίστησης και της ενότητας με τους άλλους), αν είναι υγιής ενώ το «εγώ» του παραμένει απομονωμένο, διαχωρισμένο και χωρίς συναίσθηση του εσώτερου εαυτού του και των άλλων ανθρώπων, αυτό δεν είναι καλό. Αντίστοιχα, η ασθένεια μπορεί να είναι καλή αν την δει κανείς ως ένα σύμπτωμα που θα τον οδηγήσει τελικά να είναι απολύτως υγιής, ολοκληρωμένος και ευτυχισμένος.

Συνεπώς, δεν μπορεί να διαχωρίσει κανείς το καλό από το κακό με τρόπο που να ξεχωρίζει το ένα από τα δίπολα από το άλλο. Κάθε δίπολο είναι καλό όταν είναι σε κατάσταση φυσική και χωρίς στρεβλώσεις. Κάθε δίπολο είναι κακό όταν παρεισφρήσουν σ’ αυτό παραμορφώσεις και σφάλματα.

Αυτό είναι πιο δύσκολο να το αντιμετωπίσει κανείς στο μεγαλύτερο δίπολο όλων: τη ζωή και το θάνατο. Ίσως αυτά που είπα προηγουμένως να σας βοηθήσουν να αρχίσετε να αισθάνεστε με έναν διαφορετικό τρόπο, ότι τα πράγματα δεν μπορεί να είναι διαφορετικά για αυτό το συγκεκριμένο δίπολο. Πρέπει να σας πω, φίλοι μου, πως όσο συμφιλιώνετε τα δίπολα στις πτυχές του συστήματος και των τάσεων της ψυχής σας, τόσο θα μπορείτε να αισθάνεστε ότι το ίδιο ισχύει για τη ζωή και το θάνατο. Και τα δύο είναι καλά. Δεν χρειάζεται να φοβάστε ούτε να πολεμάτε κάποιο από τα δύο. Όσο περισσότερα δίπολα ή δυαδικότητες ενοποιούνται και βιώνονται ως λειτουργίες της ζωής που έχουν ζωτική σημασία (όλες με νόημα και όλες όμορφες με τον δικό τους τρόπο) τόσο πιο βέβαιο θα είναι ότι αυτό θα συμβεί και σ’ ότι αφορά στη ζωή και το θάνατο.

Υπάρχουν πολλά ζεύγη αντιθέτων που δεν μπορείτε να τα βιώσετε σε αυτό το στάδιο της εξέλιξη σας παρά μόνο ως κάτι καλό ενάντια σε κάτι κακό. Στο βαθμό που έχετε εξελιχθεί, που έχετε αντιληφθεί τη θεία φύση σας, στον ίδιο βαθμό θα πάψετε να ζείτε τη ζωή σας με διαιρεμένο τρόπο. Μόνο τότε μπορεί η ψυχή να είναι γαλήνια. Μόνο τότε μπορούν οι κινήσεις της ψυχής σας να είναι ήρεμες και συνεπώς, σε κατάσταση χαράς. Η ένταση θρέφει τη δυσαρέσκεια κι έτσι δεν μπορεί να υπάρξει χαρά. Η ένταση δεν μπορεί να αποφευχθεί για όσο διάστημα κάποιος έχει την ψευδαίσθηση ότι υπάρχουν συνεχώς καινούργια πράγματα που πρέπει να καταπολεμήσει. Τα ψυχικά ρεύματα απομονώνονται από κάθε καλό της ζωής όταν μια οντότητα πιστεύει πως βρίσκεται σε κίνδυνο. Καθώς όλα τα αντίθετα είναι συνεχώς «τριγύρω», «εκεί», βαθιά μέσα και γύρω από τον εαυτό σας, ζείτε σε μια κατάσταση διαρκούς έντασης όταν θεωρείτε ότι μόνο το ένα άκρο είναι καλό.

Η ζωή αποτελείται συνολικά από δίπολα και το γεγονός ότι μοιάζουν σαν να αποκλείουν το ένα το άλλο, μόνο και μόνο επειδή κάποιος αρπάζεται από το ένα και αρνείται το άλλο, κάνει τους ανθρώπους να βρίσκονται σε μια διαρκή κατάσταση οδυνηρής εξάρτησης και περιττής άρνησης. Οι συνέπειες είναι πόνος και απογοήτευση. Αυτό γίνεται ακόμα πιο συγκεχυμένο όταν πιστεύετε ότι ορθώς πολεμάτε το κακό και επιθυμείτε το καλό. Τότε γιατί είστε τόσο δυσαρεστημένοι, τόσο κενοί; Γιατί σας λείπει η ζωογόνος χαρά της ζωής; Σπανίως κάποιος συνειδητοποιεί και διακρίνει αυτή τη σύγχυση. Διαφορετικά θα ήταν πολύ πιο εύκολο να αμφισβητήσει τους αρχικούς λόγους που οδήγησαν στις στρεβλώσεις. Οι δυσκολίες είναι πράγματι κάτι απατηλό, όσο είναι και η διάσπαση μέσα στην οποία το καλό εναντιώνεται στο κακό. Εντούτοις, μοιάζουν πραγματικές κι ας προκαλούν δυσφορία.

Τα αντίθετα με τα οποία παλεύουν οι άνθρωποι δημιουργούν τεράστια ένταση. Η ανθρωπότητα οδηγήθηκε μέσα στους αιώνες της υλικής της ύπαρξης να βιώνει το ένα άκρο ως καλό και ορθό και το άλλο ως κακό. Έτσι, είναι αναπόφευκτό ότι θα χαθείτε μέσα στη σύγχυση. Προσπαθείτε να επιλύσετε όλα τα προσωπικά σας προβλήματα πάνω σ’ αυτή τη βάση και φυσικά, δεν το καταφέρνετε, δεν βρίσκετε μια πραγματική λύση που να σας φέρνει ηρεμία. Προσεγγίζετε κάθε επιλογή για δράση που έχετε με αυτόν τον τρόπο. Έτσι, το επίπεδο από το οποίο ξεκινάτε αποτελεί τη βάση για να εμπλακείτε περισσότερο και βαθύτερα και για να κάνετε περισσότερα σφάλματα.

Όπως προαναφέραμε, μερικές φορές αυτή η τάση οδηγεί σε εκρήξεις. Σε κάποιες άλλες περιπτώσεις, τα δύο άκρα που κάποιος αυθαιρέτως τα βλέπει σαν αλληλο-αποκλειόμενα, καταλήγουν να αλληλο-ακυρώνονται. Όταν κάποιος ψάχνει στα τυφλά για λύσεις που έχουν λάθος βάσεις, το ένα άκρο θα εναντιώνεται πάντα στο άλλο. Με αυτόν τον τρόπο αλληλοεξουδετερώνονται. Όταν κάποιος βλέπει τα πράγματα με ειλικρίνεια, αποδέχεται τα δύο άκρα κι έτσι αυτά λειτουργούν φυσιολογικά, βοηθώντας το ένα το άλλο. Όταν έχει την απατηλή αντίληψη ότι αλληλοεξουδετερώνονται, αυτά δημιουργούν βραχυκύκλωμα. Μέσα στο σκοτάδι της σύγχυσης, το άτομο καλείται να κάνει μια επιλογή, αλλά δεν μπορεί να είναι η σωστή. Μπορεί να προκληθεί έκρηξη όταν η κατανομή είναι άνιση, όταν δεν είναι φυσιολογική και γίνεται με διαστρεβλωμένο τρόπο. Ακόμα κι αν η κατανομή είναι ίση και ισορροπημένη, αν έχει γίνει με παραμορφωμένο και μη φυσιολογικό τρόπο, όλη η ενέργεια αδρανοποιείται και βραχυκυκλώνει. Θα γίνει αυτό που το μυαλό νομίζει πως είναι αλήθεια: τα δύο αντίθετα θα αλληλοεξουδετερωθούν. Το αποτέλεσμα αυτής της κατάστασης είναι ένα μούδιασμα, μια έλλειψη ζωτικότητας, μια νέκρωση των συναισθημάτων για την οποία επανειλημμένως έχουμε συζητήσει στην εργασία που κάνουμε από κοινού. Συχνά συζητάμε για το μούδιασμα και τη νέκρωση σε σχέση με άλλες, πιο περιορισμένες πτυχές, όπως για παράδειγμα, το φόβο των συναισθημάτων. Όμως ένας τέτοιος φόβος δεν βασίζεται σε αυτήν ακριβώς τη δυαδική πάλη, την πάλη κατά της επιλογής ενός εκ των δίπολων δύναμης της εσωτερικής ζωής ενός ανθρώπου;

Ένα ακόμα απλό παράδειγμα θα περιγράψει τις βασικές τάσεις του «Ναι» και του «Όχι» για τις οποίες μιλήσαμε σε κάποιες άλλες φάσεις. Η τάση του «Ναι» εκπροσωπεί τη θετική αρχή, την αρχή που επεκτείνεται, που αποδέχεται, που είναι ανοιχτή και δεκτική στη ζωή. Η τάση του «Όχι» εκπροσωπεί την αρνητική αρχή. Είναι οπισθοδρομική, αποσύρεται, αρνείται, συρρικνώνεται. Υπάρχει μια γενική πεποίθηση και μια υπόθεση ότι η θετική αρχή είναι καλή και επιθυμητή και ότι η αρνητική αρχή είναι νοσηρή, κακή και δεν είναι επιθυμητή. Η ίδια η θρησκεία κάνει αυτόν τον διαχωρισμό και παρουσιάζει ξεκάθαρα τον Θεό ως τη θετική δύναμη και τον Διάβολο ως την αρνητική. Αυτό είναι, στην καλύτερη περίπτωση, η μισή αλήθεια. Η τυφλή αποδοχή αυτής της διαίρεσης, μετατρέπεται στα βάθη των ασυνείδητων αντανακλαστικών σε ανείπωτο πόνο και σύγχυση. Τη στιγμή που ένα άτομο έχει μια τέτοια στάση, εμπλέκεται σε σφάλματα που οδηγούν σε ακόμα περισσότερα σφάλματα και παρερμηνείες της ζωής, έτσι ώστε να γίνεται ολοένα και πιο δύσκολο να ξεφύγει από τον λαβύρινθο.

Θα σας το δείξω αυτό με πιο απλό τρόπο. Δεν αληθεύει ότι η επιβεβαίωση μιας ανεπιθύμητης κατάστασης, μιας καταστροφικής συμπεριφοράς, είναι το ίδιο ανεπιθύμητη με την αναίρεση μιας εποικοδομητικής κατάστασης ή συμπεριφοράς; Ένα άτομο που έχει ως μόνο στόχο να επιβεβαιωθεί, θα αντιμετωπίσει κάθε αναίρεση με δισταγμό, αμφιβολία, αβεβαιότητα και ενοχή. Ακόμα κι αν στη συγκεκριμένη περίπτωση η αναίρεση είναι υγιής και εποικοδομητική. Αναφέρομαι στα πολύ λεπτά επίπεδα αντίδρασης που πραγματοποιούνται στον ασυνείδητο ή στον υποσυνείδητο νου. Ο επόμενος κρίκος αυτής της αλυσίδας αντιδράσεων είναι η δυσκολία να βεβαιώσει κανείς τον εαυτό του, είναι η δυσκολία να θεωρήσει ότι τα εγγενή δικαιώματά του είναι μέρος της δημιουργίας, είναι η δυσκολία να είναι επιθετικός με υγιή τρόπο. Ένα τέτοιο άτομο αισθάνεται υποχρεωμένο να ανέχεται τα πάντα, να μη λέει ποτέ «όχι» σε καμία απαίτηση, ακόμα κι αν τον εκμεταλλεύονται. Η έλλειψη πυγμής και η αδυναμία τόσων πολλών ανθρώπων είναι αποτέλεσμα του βαθιά εδραιωμένου φόβου τους να αρνηθούν οτιδήποτε. Αυτό δεν είναι μια αληθινή καλοσύνη που βασίζεται στην ελεύθερη προσφορά της αγάπης, στο γενναιόδωρο πνεύμα της επιθυμίας να προσφέρει κάποιος τον εαυτό του. Είναι ένας λεπτός φόβος για την αυτοεπιβεβαίωση, για κάθε διεκδίκηση του εαυτού σας. Μια τέτοια έλλειψη ελευθερίας και έκφρασης του εαυτού μειώνει την ικανότητα για αγάπη και μεγαλώνει, με καταστροφικό τρόπο, την υποβόσκουσα χωριστικότητα και τον εγωισμό. Έτσι μπορείτε να δείτε, φίλοι μου ότι αυτά δεν είναι ποτέ ενάντια, ούτε καν στη φαινομενική τάση για το «καλό εναντίον κακού», του «Ναι» και του « Όχι». Θα ήταν τελείως λάθος να υιοθετήσετε τη θετική αρχή ως την καθολική στάση σας προς όλους τους κινδύνους και να αρνηθείτε την αρνητική αρχή.

Σας δείχνω και πάλι πως όταν βλέπετε τον κόσμο δυαδικά, αυτό οδηγεί σε σφάλματα, βάσανα, σύγχυση και ένταση και σας απομακρύνει απ’ όλες τις πραγματικές λύσεις. Η συμφιλίωση των άκρων έγκειται στο να βλέπει κανείς το καλό και στα δύο. Μόνο αυτό θα οδηγήσει στην αλήθεια, στην πραγματικότητα, στην υγεία, στην εκδήλωση της συμπαντικής ευτυχίας και στην επέκταση της συνειδητότητας. Αυτό θα το βρείτε σε όλες τις διαλέξεις μου. Καθώς θα προχωράμε ολοένα και περισσότερο και θα μπαίνετε βαθύτερα μέσα στον εαυτό σας, είναι ιδιαίτερα σημαντικό να στρέψετε ξανά τις ικανότητές σας προς την ενοποιό αρχή. Αυτό αρχικά αφορά τον τρόπο με τον οποίο σκέπτεστε και κατά δεύτερον τις πιο λεπτές συναισθηματικές αντιδράσεις σας και αντιλήψεις σας. Θα φτάσετε στο σημείο να μπορείτε να αποδέχεστε, όλο και περισσότερο, τα δύο αντίθετα καθώς και τις ειλικρινείς, αληθινές και υγιείς εκδηλώσεις τους. Θα μπορείτε να αναγνωρίζετε, ολοένα και περισσότερο, τις υγιείς αλλά και τις διαστρεβλωμένες εκδοχές τους. Δεν θα τα κρίνετε, αλλά θα νιώθετε τη διαφορά που υπάρχει μεταξύ τους.

Μέσα στο ίδιο πνεύμα θέλω να σας μιλήσω για το πολύ σημαντικό θέμα του εγωισμού. Στη διάρκεια της κοινής μας εργασίας έχουμε αγγίξει αυτό το θέμα με διάφορους τρόπους. Τώρα θέλω να γίνω λίγο πιο συγκεκριμένη και να πάω λίγο βαθύτερα. Αυτό το εξαιρετικά σημαντικό θέμα έχει πολλές επιπτώσεις σε όλες τις ανθρώπινες υπάρξεις, σε κάθε ανθρώπινη ψυχή και συνεπώς, σε κάθε εξωτερική ζωή. Την ίδια στιγμή, αυτό το θέμα είναι δύσκολο επειδή μπορεί εύκολα να παραπλανήσει τις προσωπικότητες που είναι παιδαριώδεις, εγωκεντρικές, εγωιστικές με λάθος τρόπο και που είναι διαιρετικές επειδή μπορεί να επιθυμούν να κηρύττουν ότι ο καταστροφικός εγωισμός και η χωριστικότητά τους είναι υγιείς κι ότι έτσι βεβαιώνουν τον εαυτό τους. Αυτός είναι ο λόγος που περίμενα να περάσει καιρός προτού συζητήσω μαζί σας τις λεπτομέρειες αυτού του θέματος. Οι περισσότεροι από εσάς, φίλοι μου, έχετε προοδεύσει αρκετά στην ικανότητά σας να ξεχωρίζετε τον υγιή από τον καταστροφικό εγωισμό, κι έτσι δεν θα πέσετε στην παγίδα να υποκρίνεστε ότι το ένα είναι το άλλο. Πρέπει να αποφύγετε αυτή την παγίδα. Τότε αν κατανοήσετε όλα όσα σας λέω, θα απελευθερωθείτε.

Είναι ευρέως αποδεκτή η πεποίθηση που λέει ότι ο εγωισμός είναι κάτι κακό και ανεπιθύμητο, ενώ οτιδήποτε αλτρουιστικό είναι αξιέπαινο, καλό και ορθό. Σπάνια κάποιος διακρίνει ότι κάποιες μορφές εγωισμού είναι εγγενώς υγιείς και ορθές. Ότι προφυλάσσουν το αναφαίρετο δικαίωμα κάποιου να είναι ευτυχισμένος και προστατεύουν την ικανότητά του να αναπτύσσεται, να επεκτείνεται και να εξελίσσεται. Ταυτόχρονα, σπάνια κάποιος παρατηρεί ότι η ανιδιοτέλεια μπορεί να είναι μια νοσηρή εκδήλωση της αυτοκαταστροφικότητας και της αδυναμίας. Ότι κάποιος εκμεταλλεύεται τους άλλους υποδουλώνοντας τον εαυτό του και έτσι επιτρέπει στους άλλους να τον εκμεταλλεύονται. Αυτό δεν έχει καμία σχέση με το αληθινό ενδιαφέρον για τα δικαιώματα των άλλων ανθρώπων. Για την ακρίβεια, μόνο το άτομο που είναι εγωιστικό με ορθό και υγιή τρόπο μπορεί να δείξει πραγματικό ενδιαφέρον για τα δικαιώματα των άλλων.

Ο εγωισμός έχει υγιή προέλευση. Λέει: «Είμαι εκδήλωση του Θεού. Ως εκ τούτου, όταν είμαι υγιής και δεν έχω εμπόδια είμαι ένα ευτυχισμένο άτομο. Μόνο ένα ευτυχισμένο άτομο μπορεί να μοιράσει και να προσφέρει ευτυχία. Μόνο ένα άτομο που αναπτύσσεται σύμφωνα με τις δυνατότητές του και το σχέδιο της ζωής του μπορεί να είναι ευτυχισμένο. Έτσι, η ευτυχία είναι συνώνυμη με την εκπλήρωση του πεπρωμένου του ατόμου. Το ένα δεν μπορεί να υπάρξει χωρίς το άλλο. Επίσης, είμαι ένα εντελώς ελεύθερο άτομο, αυτόνομο και απόλυτα υπεύθυνο για τη ζωή που διαμορφώνω για τον εαυτό μου. Κανένας άλλος δεν μπορεί να ορίσει τη ζωή μου, την ανάπτυξή μου, την ευτυχία μου. Δεν θα επιτρέψω στον εαυτό μου να εναποθέσει με διακριτικό τρόπο αυτή την ευθύνη στους άλλους, εξαγοράζοντάς τους με την ψεύτικη ανιδιοτέλειά μου, με την υποδούλωσή μου, με το να είμαι ανιδιοτελής επειδή έχω παραιτηθεί από τα δικαιώματά μου».

Αυτό δεν μπορείτε να το αφομοιώσετε εις βάθος. Διαλογιστείτε πάνω σε αυτό με τον δικό σας τρόπο κι όσο πιο βαθιά μπορείτε και δείτε πώς παρεκκλίνετε ακούσια από μια τέτοια στάση. Όσο περισσότερο εκφράζετε αυτόν τον ειλικρινή, υγιή και υπεύθυνο τρόπο ζωής, τόσο πιο ασφαλείς θα αισθάνεστε με τον εαυτό σας επειδή η ασφάλεια θα βασίζεται στην άγκυρα που θα έχετε ρίξει μέσα σας. Με αυτόν τον τρόπο η αλήθεια αποκαλύπτει τον θείο πυρήνα σας που θα γίνει η άγκυρά σας. Η εσφαλμένη ανιδιοτέλεια σας κάνει να χάνετε αυτό το κέντρο και τότε αγκυροβολείτε σε κάποιο άλλο άτομο για το οποίο θυσιάζεστε. Κάθε φορά που συμπεριφορές σαν κι αυτές αντιμετωπίζονται αληθινά, δείχνουν ότι μια τέτοια θυσία δεν γίνεται με αληθινή αγάπη, μέσα σε ένα ελεύθερο πνεύμα αυθόρμητης προσφοράς. Όταν υπάρχει αληθινή αγάπη, η ιδέα της θυσία δεν ισχύει πλέον. Η πράξη γίνεται τόσο ευχάριστη ώστε είναι εγωιστική όσο και ανιδιοτελής. Η ανιδιοτέλεια είναι εγωισμός και το αντίστροφο. Η ανιδιοτέλεια με θυσία προϋποθέτει πάντα μια εσωτερική διαπραγμάτευση, μια κρυφή επιθυμία να ξεφύγει κανείς από κάτι που βρίσκεται πίσω από τον εξωτερικό συναισθηματισμό που υποκρίνεται πως η πράξη αυτή είναι καλή. Αυτή η ανιδιοτέλεια δεν έχει αγάπη και πολεμάει την ανάπτυξη.

Όταν δεν έχετε αγκυροβολήσει στον πραγματικό σας εαυτό, αλλά στην έγκριση των άλλων μέσω των οποίων ελπίζετε να κερδίσετε τον εαυτό σας, τον αυτοσεβασμό και την ευτυχία, δεν θα μπορέσετε να κατανοήσετε τα μηνύματα της θείας φύσης σας. Είστε αποσυνδεδεμένοι από το ζωτικό κέντρο της ζωής σας. Παρασύρεστε σε αντιφατικές εναλλακτικές λύσεις, μέσα σε σύγχυση για το τι είναι σωστό και τι όχι, τόσο για σας όσο και για τους άλλους με τους οποίους σχετίζεστε.

Ως συνέπεια της αποκέντρωσης της ύπαρξής σας, ακολουθείτε μια πορεία στην οποία η δυστυχία εξισώνεται με την ανιδιοτέλεια και η οποία ισοδυναμεί με το να είναι κανείς καλός άνθρωπος. Αυτό το σφάλμα είναι μόνο η αρχή ενός κύκλου σφαλμάτων που δημιουργούν πολλές αλυσιδωτές αντιδράσεις καταστροφικών συναισθημάτων και συμπεριφορών. Θα αναφέρω μερικές: Εξαπάτηση του εαυτού για το τι σημαίνει να είναι κανείς καλός. Εξάρτηση, που έχει μεταφραστεί με τέτοιο τρόπο που να σημαίνει αγάπη και ενδιαφέρον για το άτομο από το οποίο κάποιος εξαρτάται. Αδυναμία, ανικανότητα, ψεύτικη ταπεινότητα που έχουν ως συνέπεια οργή, θυμό και εξέγερση. Όσο πιο βαθιά μέσα σας υπάρχουν αυτά ώστε να μην διαταραχτεί η ψεύτικη δομή, τόσο μεγαλύτερη θα είναι η απόσταση που θα έχουν αυτά τα υποκειμενικά συναισθήματα από την επιφάνεια. Όσο μεγαλύτερη είναι η εξωτερική και υποτιθέμενη ανιδιοτελής θυσία, τόσο μεγαλύτερος θα είναι ο κρυφός, καταστροφικός εγωισμός που θα δημιουργήσει οργή και η εχθρότητα. Δεν λαμβάνετε καθόλου υπ’ όψιν σας τους άλλους στα συναισθήματά σας και τις κρυφές επιθυμίες σας και θα τους στερούσατε ευχαρίστως τα δικαιώματά τους. Οι άλλοι δεν μπορούν να είναι αληθινοί για σας αν δεν είστε εσείς αληθινοί με τον εαυτό σας.

Ο κρυφός, καταστροφικός εγωισμός προέρχεται από τον φόβο και κάνει την ενοχή να μοιάζει σαν ένα ανυπέρβλητο εμπόδιο, μόνο και μόνο επειδή η εικόνα που υπάρχει από κάτω είναι τόσο διαφορετική από εκείνη που βρίσκεται από πάνω. Το άτομο που δεν μπορεί να είναι εγωιστικό με σωστό και υγιή τρόπο, στην πραγματικότητα δεν βιώνει τον εαυτό του. Όλα είναι ένα παιχνίδι: Δηλαδή, πώς θα τα καταφέρει ευκολότερα, επενδύοντας το ελάχιστο στη ζωή. Πώς μπορούν οι άνθρωποι που δεν παίρνουν στα σοβαρά τον εαυτό τους, την ανάπτυξή τους και την ευτυχία τους, που αυτά δεν τα βλέπουν αυτά ως υπαρκτούς παράγοντες τους οποίους πρέπει να υπολογίσουν, να δουν επαρκώς την πραγματικότητα των άλλων ανθρώπων έτσι ώστε να ενδιαφερθούν πραγματικά για την αληθινή οντότητά τους;

Όταν ο εγωισμός θεωρείται κακός και η ανιδιοτέλεια καλή, ανεξάρτητα από το πώς και το γιατί, η δυαδικότητα και τα σφάλματα θα είναι ανεξέλεγκτα. Επομένως είναι αναπόφευκτη η σύγκρουση ανάμεσα στην ιδιοτέλεια και τα συμφέροντα των άλλων ανθρώπων. Μοιάζει, μάλιστα, με πραγματική σύγκρουση. Και σε αυτό το επίπεδο είναι. Αλλά μόλις ξεπεραστεί η δυαδικότητα, τέτοιες συγκρούσεις δεν θα υπάρχουν πια, επειδή ό,τι είναι καλό για τον αληθινό εαυτό του ενός είναι αναπόφευκτα καλό και για τον αληθινό εαυτό, την αληθινή, απόλυτη ευτυχία και την ανάπτυξη και των άλλων. Στο πεδίο της εσωτερικής πραγματικότητας, της συμπαντικής αλήθειας, δεν μπορεί να υπάρξει σύγκρουση μεταξύ των αληθινών συμφερόντων των ατόμων. Συγκρουόμενα συμφέροντα υπάρχουν μόνο στα επάλληλα επίπεδα των σφαλμάτων, των νευρωσικών αναγκών και των απαιτήσεων που εκμεταλλεύονται και είναι καταστροφικά λόγω του εγωισμού και εμποδίζουν την εκδήλωση της αλήθειας και της ευτυχίας όλων.

Όταν η δυαδικότητα κατατάσσει τον εγωισμό σε λάθος κατηγορίες και αξίες ώστε να επικρατήσουν οι παραμορφωμένες συμπεριφορές, αυτό που καταστρέφει την αληθινή ανάπτυξη και την ευτυχία θα θεωρείται πως είναι και το σωστό. Προσδίδει μια ψεύτικη ταπεινοφροσύνη και συνεπώς, μια ψεύτικη υπερηφάνεια στο άτομο που κάνει τη θυσία. Κάνει το άτομο που αποδέχεται τη θυσία να μοιάζει εκμεταλλευτής. Υπάρχει κάποιος που θα μπορούσε να πει πως έτσι προωθείται η αλήθεια, η ομορφιά, η ευτυχία και πως έτσι εκδιπλώνεται είτε αυτός που θυσιάζεται είτε εκείνος που τυφλά αποδέχεται τη θυσία; Ακόμα κι αν κάποιος ισχυριστεί ότι μια τέτοια συμφωνία υποδηλώνει μια ορθή πράξη, είναι πράγματι έτσι; Τι συμβαίνει στη ψυχή των ανθρώπων που εμπλέκονται σε κάτι τέτοιο; Εκείνοι που αποδέχονται τη θυσία θα έχουν ενοχές που θα μεγαλώνουν. Ωστόσο, δεν επιτρέπουν στον εαυτό τους να τις αντιμετωπίσει γιατί αυτό θα οδηγούσε στην κατάρρευση του οικοδομήματος που και οι δύο έκτισαν. Και δεν θέλουν να συμμετέχουν σε κάτι τέτοιο. Έχω ήδη αναφέρει την εξέγερση, το θυμό, την εσφαλμένη αίσθηση καλοσύνης και τη θυματοποίηση που εκδηλώνονται στη ψυχή του ατόμου που θυσιάζεται.

Όταν συμφιλιώνεται το δίπολο του εγωισμού και της ανιδιοτέλειας, ο εαυτός γίνεται αποδεκτός ως το κέντρο της ύπαρξης, όχι επειδή αξιολογείτε τον εαυτό σας ως πιο σημαντικό από τους άλλους, αλλά επειδή γνωρίζετε ότι το εγώ σας είναι υπεύθυνο για τη ζωή σας. Είναι ο φορέας αυτής της ζωής, ο καπετάνιος που αποφασίζει ποια θα είναι η πορεία. Μόνο τότε θα μπορέσετε να αντιληφθείτε και να βιώσετε ότι εσείς και οι άλλοι είστε ένα. Αναπόφευκτα θα βιώσετε ότι η ορθή ιδιοτέλεια δεν μπορεί να παρεμβαίνει στα συμφέροντα των άλλων στο βαθύτερο επίπεδο, εκεί που έχει πραγματικά σημασία. Ωστόσο, ακόμα και η ορθή και υγιής ιδιοτέλεια παρεμβαίνει σχεδόν πάντα στην εγωιστική ιδιοτέλεια των άλλων. Γι’ αυτό είναι συχνά μεγάλος ο αγώνας για να ακολουθήσει κανείς την αληθινή ιδιοτέλεια και απαιτείται μεγάλο θάρρος. Ο κόσμος γύρω σας την πολεμάει και εξαπατά τον εαυτό του ώστε να μπορέσει να ισχυριστεί ότι η αληθινή ιδιοτέλεια δεν είναι τίποτε άλλο παρά ένας καταστροφικός εγωισμός. Γι’ αυτό πρέπει να είστε αρκετά δυνατοί ώστε να αντέξετε τον κόσμο που σας αποδοκιμάζει επειδή ακολουθείτε το δικό σας πνευματικό μονοπάτι, επειδή το πνευματικό μονοπάτι δεν μπορεί να δώσει τίποτε άλλο παρά χαρά. Και επειδή ο κόσμος πιστεύει πως ό,τι δίνει χαρά είναι λάθος και εγωιστικό, πρέπει να γίνετε δυνατοί και ανεξάρτητοι ώστε να μην επηρεάζεστε και να μην αισθάνεστε ενοχές για κάτι που πραγματικά δεν αξίζει να έχετε ενοχές.

Πρέπει να ξεπεράσετε μια σειρά από τέτοια μεγάλα εμπόδια και αντιστάσεις προτού μπορέσετε να αισθανθείτε ότι το μονοπάτι της ανάπτυξης είναι η πιο ευτυχής εμπειρία που μπορεί να έχει κανείς. Πρέπει να εξαλειφθούν όλες οι αυταπάτες προτού αυτή η αλήθεια μπορέσει να εκδηλωθεί μέσα σας.

Αν καταλάβετε αυτή την αρχή, φίλοι μου και θέσετε από εδώ και πέρα μια σειρά ερωτήματα στον εαυτό σας, αυτό που θα σας συμβεί θα είναι μια υπέροχη, καινούργια αφύπνιση. Μπορεί σε αυτή τη φάση της πορείας σας να αναρωτηθείτε: «Τι με κάνει πιο ευτυχισμένο;» Αν πάτε πολύ βαθιά, θα δείτε πως ό,τι σας κάνει πραγματικά ευτυχισμένους είναι εποικοδομητικό, σας βοηθάει να εξελιχθείτε και σας συνδέει περισσότερο με τη συμπαντική ζωή και ως εκ τούτου, με τον Θεό. Αν κατά την εξερεύνησή σας πάτε αρκετά βαθιά και δεν διστάσετε, ούτε φοβηθείτε, θα δείτε ότι η υγιής ιδιοτέλεια δεν εναντιώνεται στα αληθινά συμφέροντα των άλλων. Στην πραγματικότητα, υποστηρίζει την αληθινή ανάπτυξη και το άνοιγμα εκείνων που τα εγωιστικά και νοσηρά συμφέροντά τους έχουν συμβάλει στο να μη θέλει το φοβισμένο και εξαρτημένο κομμάτι σας να αναλάβετε την ευθύνη του εαυτού του.

Ωστόσο, η υγιής ιδιοτέλεια μπορεί να είναι αντίθετη με τα συμφέροντα της στασιμότητας και της μη ανάπτυξης του εαυτού σας και των άλλων. Μόλις το δείτε αυτό ειλικρινά και χωρίς συναισθηματισμούς, αυτή η εικόνα θα αφυπνίσει μέσα σας το θάρρος που χρειάζεστε για να είστε ο εαυτός σας. Όλα τα σφάλματα και μαζί μ’ αυτά τα βάσανα και η ένταση θα απομακρυνθούν. Θα μείνει ο πυρήνας που είναι απλός. Θα μείνουν αυτά που δημιουργούν την ανάπτυξη και το άνοιγμα της ψυχής και θα δημιουργήσουν μια ζωντανή ευτυχία, μια έντονη διέγερση και ευχαρίστηση. Γιατί τέτοια είναι η καλοσύνη του κόσμου του Θεού. Η παραμόρφωση του κόσμου του Θεού είναι εκείνη που θεωρεί αξιέπαινα όλα όσα δεν προάγουν την εξέλιξη του ατόμου.

Να είστε όλοι σας ευλογημένοι, φίλοι μου. Να βρίσκεστε βαθιά μέσα στην αλήθεια της θείας ύπαρξής σας. Επιτρέψτε στον εαυτό σας να γίνεται ολοένα και περισσότερο αυτό που πραγματικά είστε: ο Θεός!